ฟอร์ตเวิร์ท

ฟอร์ตเวิร์ท (อังกฤษ: Fort Worth) เป็นเมืองที่ใหญ่ที่สุดเป็นลำดับที่ 17 ของสหรัฐอเมริกาและเป็นเมืองที่ใหญ่ที่สุดอันดับ 5 ในรัฐเท็กซัส ตั้งอยู่ในนอร์ทเท็กซัสและเป็นประตูวัฒนธรรมสู่อเมริกันตะวันตก มีพื้นที่ครอบคลุมเกือบ 300 ตารางไมล์ (780 ตารางกิโลเมตร) จากข้อมูลประชากรโดยประมาณปี ค.ศ. 2009 โดย North Central Texas Council of Governments ระบุว่าเมืองมีประชากร 720,250 คน ฟอร์ตเวิร์ทมีฉายาที่เรียกว่า "เมืองแห่งโค" (Cowtown) เนื่องจากในช่วงหลังสงครามกลางเมืองอเมริกา เมืองนี้เคยเป็นศูนย์กลางการค้าปศุสัตว์ที่สำคัญโดยเฉพาะโคและกระบือ แม้ในปัจจุบันอุตสาหกรรมหลักของเมืองจะเปลี่ยนแปลงไป แต่ฟอร์ตเวิร์ทก็มีเขตอนุรักษ์ทางประวัติศาสตร์ในชื่อ ฟอร์ตเวิร์ทสต็อกยาดส์ (Fort Worth Stockyards) ซึ่งยังคงรักษาบรรยากาศของยุคคาวบอยไว้ และได้กลายเป็นหนึ่งในสถานที่ท่องเที่ยวที่ขึ้นชื่อของฟอร์ตเวิร์ท ภูมิอากาศ ฟอร์ตเวิร์ทมีลักษณะภูมิอากาศแบบอบอุ่นชื้นกึ่งเขตร้อน ตามการแบ่งเขตภูมิอากาศแบบเคิพเพิน โดยฤดูร้อนมีอากาศร้อนถึงร้อนจัดและชื้น อุณหภูมิสูงสุดเฉลี่ย 33 ถึง 35 องศาเซลเซียส ต่ำสุดเฉลี่ย 22 ถึง 24 องศาเซลเซียส ขณะที่ฤดูหนาวมีอากาศไม่หนาวจัด อุณหภูมิสูงสุดเฉลี่ย 14 ถึง 16 องศาเซลเซียส ต่ำสุดเฉลี่ย 2 ถึง 4 องศาเซลเซียส ส่วนฤดูใบไม้ผลิและฤดูใบไม้ร่วงมักมีฝนตกชุกกว่าปกติ เนื่องจากฟอร์ตเวิร์ทตั้งอยู่ในพื้นที่ทางตอนเหนือของรัฐเท็กซัส จึงทำให้มีความเสี่ยงสูงต่อพายุฟ้าคะนองรุนแรง ลูกเห็บขนาดใหญ่ รวมถึงพายุทอร์นาโด โดยเมื่อวันที่ 28 มีนาคม ค.ศ. 2000 ได้เกิดพายุทอร์นาโดระดับ F3 พัดถล่มพื้นที่ใจกลางเมืองฟอร์ตเวิร์ท ทำให้อาคารและตึกระฟ้าหลายแห่งได้รับความเสียหาย ซึ่งพบว่ามีทั้งกระจกแตกและหลังคาถูกลมพัดปลิว มูลค่าความเสียหายจากทอร์นาโดในครั้งนี้อยู่ที่ 450 ล้านดอลลาร์สหรัฐ ฟอร์ตเวิร์ทมีสถิติอุณหภูมิสูงสุดตลอดกาลวัดได้ 113 องศาฟาเรนไฮต์ (45 องศาเซลเซียส) เมื่อวันที่ 26 และ 27 มิถุนายน ค.ศ. 1980 ซึ่งตรงกับช่วงที่มีคลื่นความร้อนเข้าปกคลุมหลายพื้นที่ของสหรัฐ และอุณหภูมิต่ำสุดตลอดกาลวัดได้ -8 องศาฟาเรนไฮต์ (-22.2 องศาเซลเซียส) เมื่อวันที่ 12 กุมภาพันธ์ ค.ศ. 1899 ปริมาณหยาดน้ำฟ้ารวมทั้งปีประมาณ 900 มิลลิเมตร มีฝนตกเฉลี่ย 79 วันต่อปี สำหรับหิมะพบได้ไม่บ่อยนัก มีแสงแดดรวมทั้งปีมากกว่า 2,800 ชั่วโมง อ้างอิง